伯仲時德升用均父韻送德父守葘川邀余同賦
作者：傅察
朝代：宋

paragraphs: 妙齡擢秀如黄童，藉甚詞林振古風。
瀾翻千載常在口，磊落萬卷獨蟠胸。
不将龜筮論從逆，獨向詩書有高識。
琳宫乞得十年閑，可但新詩勝疇昔。
一麾自詭治東萊，洗眼看公手重拭。
疲氓按堵身暫休，黠吏垂頭聲不出。
人言功效真卓爾，歸近高堂渾含喜。
喜公才氣更難量，致君要著巖廊裏。
秋雲漠漠向空飛，颯颯凉風生桂枝。
馬蹄又踏東川去，盤水洋洋可樂饑。
我今作吏愧無補，夢寐林泉那得歸。
會袖手版付丞相，卻掃庭闈戲綵衣。
卜鄰僅許依仁里，與子艱難共生死。
釣竿伴我訪滄溟，沮洳定無三尺鯉。